ವಿದೇಶಿ ಪ್ರಯಾಣಿಕರಿಗೆ ನಕಲಿ ದಾಖಲೆ ಕೊಟ್ಟು ಕ್ವಾರಂಟೈನ್ ತಪ್ಪಿಸಿದ ಇಂಜಿನಿಯರ್ ಬಂಧನ ಮುಂಬೈ, ಜ.17 ವಿದೇಶದಿಂದ ಆಗಮಿಸುವ ಪ್ರಯಾಣಿಕರು ಕಡ್ಡಾಯವಾಗಿರುವ ಕ್ವಾರಂಟೈನ್ನಿಂದ ತಪ್ಪಿಸಿಕೊಳ್ಳಲು ಲಂಚ ಪಡೆದು ನಕಲಿ ದಾಖಲಾತಿಗಳನ್ನು ಸೃಷ್ಟಿಸಿಕೊಡುತ್ತಿದ್ದ ಎಂಜಿನಿಯರ್ನನ್ನು ಮುಂಬೈ ಪೊಲೀಸರು ಬಂಧಿಸಿದ್ದಾರೆ. ಛತ್ರಪತಿ ಶಿವಾಜಿ ಇಂಟರ್ನ್ಯಾಷನಲ್ ಏರ್ಪೋರ್ಟ್ ನಲ್ಲಿ ಡಿ.23ರಿಂದ ಕೆಲಸ ಮಾಡುತ್ತಿದ್ದ ಬೃಹತ್ ಮುಂಬೈ ಮಹಾನಗರ ಪಾಲಿಕೆಯ ಇಂಜಿನಿಯರ್ ದಿನೇಶ್ ಗವಾಂಡೆ 35 ಅವರನ್ನು ಬಂಧಿಸಿದ್ದು , 1.4 ಲಕ್ಷ ರೂಪಾಯಿಯನ್ನು ವಶಪಡಿಸಿಕೊಳ್ಳಲಾಗಿದೆ. ಈ ಅಧಿಕಾರಿ ವಿದೇಶದಿಂದ ಆಗಮಿಸುವ ಪ್ರಯಾಣಿಕರನ್ನು ಪರಿಶೀಲಿಸಿ ಅವರು ಕಡ್ಡಾಯವಾಗಿ ಹೋಂ ಕ್ವಾರಂಟೈನ್ನಲ್ಲಿರುವುದನ್ನು ನಿಗಾ ವಹಿಸುವ ಜವಾಬ್ದಾರಿ ನಿರ್ವಹಣೆ ಮಾಡಬೇಕಿತ್ತು. ಆದರೆ ವಿದೇಶದಿಂದ ಆಗಮಿಸುವವರಿಂದ ತಲಾ 4,000 ರೂ. ಲಂಚ ಪಡೆದು ನಕಲಿ ದಾಖಲಾತಿ ಸೃಷ್ಟಿಸಿಕೊಡುತ್ತಿದ್ದರು. ಇದಕ್ಕಾಗಿ ದಿನೇಶ್ ಗವಾಂಡೆ ಬಳಿ ಮುಂಬೈನ ಪ್ರತಿಷ್ಟಿತ ಆಸ್ಪತ್ರೆಗಳ ಲೆಟರ್ಹೆಡ್ಗಳು , ವೈದ್ಯರುಗಳ ನಕಲಿ ಸಹಿ ಮತ್ತು ಸೀಲ್ಗಳಿದ್ದವು. ಇವುಗಳನ್ನು ಬಳಸಿಕೊಂಡು ವಿದೇಶದಿಂದ ಆಗಮಿಸುವವರಿಗೆ ನಕಲಿ ದಾಖಲಾತಿಗಳನ್ನು ಅಧಿಕಾರಿ ಮಾಡಿಕೊಡುತ್ತಿದ್ದರು. ವಿದೇಶದಿಂದ ಆಗಮಿಸಿದವರು ಈ ದಾಖಲಾತಿಗಳನ್ನು ಇಟ್ಟುಕೊಂಡು ಕ್ವಾರಂಟೈನ್ನಲ್ಲಿ ಇರದೆ ಮುಕ್ತವಾಗಿ ಸಂಚರಿಸುತ್ತಿದ್ದರು. ಸಾಂಕ್ರಾಮಿಕ ಕೊರೊನಾ ಹರಡುವ ಸಂದರ್ಭದಲ್ಲಿ ಅದರಲ್ಲೂ ಅತ್ಯಂತ ವೇಗವಾಗಿ ಹರಡುವ ಇಂಗ್ಲೆಂಡ್ನ ಕೊರೊನಾದ ಆತಂಕದ ನಡುವೆಯೂ ಅಧಿಕಾರಿಯ ಈ ಕೃತ್ಯ ತೀವ್ರ ಖಂಡನೆಗೆ ಒಳಗಾಗಿದೆ. ಮುಂಬೈನ ಸಹಾರ ಠಾಣೆ ಪೊಲೀಸರು ದಿನೇಶ್ ವಿರುದ್ಧ ಐಪಿಸಿ ಸೆಕ್ಷನ್ ಹಾಗೂ ಪ್ರಕೃತಿ ವಿಕೋಪ ಕಾಯ್ದೆ , ನಕಲಿ ವಂಚನೆ ಸೇರಿದಂತೆ ಹಲವಾರು ಆರೋಪಗಳಲ್ಲಿ ಕೇಸು ದಾಖಲಿಸಿದ್ದಾರೆ. ಒಂದು ವೇಳೆ ಆರೋಪ ಸಾಬೀತಾಗಿದ್ದೇ ಆದರೆ 7 ವರ್ಷಗಳ ಶಿಕ್ಷೆ ಅನುಭವಿಸಬೇಕಾಗಿದೆ. ಆರೋಪಿ ಅಧಿಕಾರಿ ಮುಂಜಾನೆ 5.50ರ ಸುಮಾರಿನಲ್ಲಿ ತನ್ನ ಬ್ಯಾಗ್ನೊಂದಿಗೆ ಶೌಚಾಲಯಕ್ಕೆ ಓಡಿ ಹೋಗುತ್ತಿದ್ದ. ಈ ಸಂದರ್ಭದಲ್ಲಿ ಸ್ವಚ್ಛತಾ ಕಾರ್ಯ ನಿರ್ವಹಿಸುವ ಮಹಿಳೆಯೊಬ್ಬರನ್ನು ತಳ್ಳಿಕೊಂಡು ಹೋಗುತ್ತಿದ್ದ. ಅಕಾಲಿಕವಾಗಿ ಏರ್ಪೋರ್ಟ್ನಲ್ಲಿ ಇರುವ ಈ ಅಧಿಕಾರಿ ಬಗ್ಗೆ ಅನುಮಾನಗೊಂಡ ಈ ಮಹಿಳೆ ಸಿಐಎಸ್ಎಫ್ಗೆ ದೂರು ನೀಡಿದ್ದಾರೆ. ವಿಚಾರಣೆ ನಡೆಸಿದಾಗ ಹಗರಣ ಬೆಳಕಿಗೆ ಬಂದಿದೆ.